CELEX: 32021D0762
Language: mt
Date: 2021-05-06 00:00:00
Title: Deċiżjoni ta’ Implimentazzjoni tal-Kummissjoni (UE) 2021/762 tas-6 ta’ Mejju 2021 dwar l-estensjoni tal-azzjoni meħuda mid-Dipartiment Irlandiż għall-Agrikoltura, l-Ikel u l-Baħar li tippermetti t-tqegħid fis-suq u l-użu tal-prodotti bijoċidali li fihom il-propan-2-ol għall-użu bħala prodotti għall-iġjene tal-bniedem f’konformità mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill (notifikata bid-dokument C(2021) 3127) (It-test bl-Ingliż biss huwa awtentiku)

10.5.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 162/50
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/762
         tas-6 ta’ Mejju 2021
         dwar l-estensjoni tal-azzjoni meħuda mid-Dipartiment Irlandiż għall-Agrikoltura, l-Ikel u l-Baħar li tippermetti t-tqegħid fis-suq u l-użu tal-prodotti bijoċidali li fihom il-propan-2-ol għall-użu bħala prodotti għall-iġjene tal-bniedem f’konformità mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill
         
            
               (notifikata bid-dokument C(2021) 3127)
            
         
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari t-tielet subparagrafu tal-Artikolu 55(1) tiegħu,
         Billi:
         
                     (1)
                  
                  
                     Fit-18 ta’ Settembru 2020, f’konformità mal-ewwel subparagrafu tal-Artikolu 55(1) tar-Regolament (UE) Nru 528/2012, id-Dipartiment Irlandiż għall-Agrikoltura, l-Ikel u l-Baħar (“l-awtorità kompetenti”) adotta deċiżjoni biex ikunu jistgħu jsiru t-tqegħid fis-suq u l-użu tal-prodotti bijoċidali li fihom il-propan-2-ol għall-użu bħala prodotti għall-iġjene tal-bniedem (“l-azzjoni”) sas-16 ta’ Marzu 2021. F’konformità mat-tieni subparagrafu tal-Artikolu 55(1) ta’ dak ir-Regolament, l-awtorità kompetenti infurmat lill-Kummissjoni u lill-awtoritajiet kompetenti tal-Istati Membri l-oħra bl-azzjoni u bil-ġustifikazzjoni tagħha.
                  
               
                     (2)
                  
                  
                     Skont l-informazzjoni li tat l-awtorità kompetenti, l-azzjoni kienet meħtieġa biex titħares is-saħħa pubblika. L-użu tad-diżinfettanti tal-idejn b’bażi ta’ alkoħol hu rakkomandat mill-Organizzazzjoni Dinjija tas-Saħħa (WHO) bħala miżura preventiva kontra t-tixrid tal-COVID-19, bħala alternattiva għall-ħasil tal-idejn bis-sapun u bl-ilma.
                  
               
                     (3)
                  
                  
                     Il-formulazzjoni bbażata fuq il-propan-2-ol rakkomandata mid-WHO fiha l-propan-2-ol bħala sustanza attiva. Il-propan-2-ol hu approvat għall-użu fil-prodotti bijoċidali għall-prodotti tat-tip 1 (iġjene tal-bniedem) kif definit fl-Anness V tar-Regolament (UE) Nru 528/2012.
                  
               
                     (4)
                  
                  
                     Minn mindu faqqgħet il-pandemija tal-COVID-19, id-domanda għall-prodotti tad-diżinfezzjoni kienet estremament għolja fl-Irlanda u b’hekk kien hemm skarsezzi mingħajr preċedent ta’ dawn il-prodotti fis-suq Irlandiż. Il-COVID-19 tirrappreżenta theddida serja għas-saħħa pubblika fl-Irlanda u hu kruċjali li jkun hemm biżżejjed prodotti tad-diżinfezzjoni għall-kontroll tat-tixrid tagħha.
                  
               
                     (5)
                  
                  
                     Skont il-kundizzjonijiet fl-azzjoni, il-kumpaniji li jkun beħsiebhom jagħmlu prodotti bħal dawn disponibbli fis-suq, jeħtieġ jippreżentaw informazzjoni speċifika dwar il-prodotti lill-awtorità kompetenti, u din tiddeċiedi jekk tagħtix permess biex dawk il-prodotti jkunu disponibbli fis-suq.
                  
               
                     (6)
                  
                  
                     F’konformità mat-tielet subparagrafu tal-Artikolu 55(1) tar-Regolament (UE) Nru 528/2012, fil-5 ta’ Frar 2021, il-Kummissjoni rċeviet talba motivata mingħand l-awtorità kompetenti biex titħalla testendi l-azzjoni. It-talba motivata saret abbażi ta’ tħassib li s-saħħa pubblika jaf tkun ipperikolata mill-COVID-19 wara s-16 ta’ Marzu 2021 u tqis il-fatt li hu kruċjali li fis-suq jitħallew jitpoġġew prodotti addizzjonali tad-diżinfezzjoni biex jitrażżan il-periklu kkawżat mill-COVID-19.
                  
               
                     (7)
                  
                  
                     Skont l-awtorità kompetenti, id-domanda għall-prodotti tad-diżinfezzjoni għall-iġjene tal-bniedem għadha estremament għolja minħabba l-inċidenza kontinwa tal-COVID-19 fl-Irlanda.
                  
               
                     (8)
                  
                  
                     L-awtorità kompetenti ħeġġet lill-kumpaniji kollha li qiegħdu l-prodotti tagħhom fis-suq skont l-azzjoni, biex jiksbu awtorizzazzjoni regolari tal-prodott malajr kemm jista’ jkun, biex jonqsu kemm jista’ jkun il-lakuni fil-kummerċjalizzazzjoni tal-prodotti. Xi kumpaniji applikaw għal awtorizzazzjoni nazzjonali tal-prodotti tagħhom. Madankollu, hu meħtieġ ammont konsiderevoli ta’ żmien għall-evalwazzjoni tal-applikazzjonijiet.
                  
               
                     (9)
                  
                  
                     Peress li l-COVID-19 għadha periklu għas-saħħa pubblika u dan il-periklu ma jistax jitrażżan b’mod adegwat fl-Irlanda jekk fis-suq ma jkunx hemm prodotti addizzjonali tad-diżinfezzjoni, jixraq li l-awtorità kompetenti titħalla testendi l-azzjoni.
                  
               
                     (10)
                  
                  
                     Filwaqt li jitqies li l-azzjoni skadiet fis-17 ta’ Marzu 2021, din id-Deċiżjoni jenħtieġ ikollha effett retroattiv.
                  
               
                     (11)
                  
                  
                     Il-miżuri previsti f’din id-Deċiżjoni huma konformi mal-opinjoni tal-Kumitat Permanenti dwar il-Prodotti Bijoċidali,
                  
               ADOTTAT DIN ID-DEĊIŻJONI:
         
            Artikolu 1
            Id-Dipartiment Irlandiż tal-Agrikoltura, l-Ikel u l-Baħar jista’ jestendi l-permess għat-tqegħid fis-suq u l-użu tal-prodotti bijoċidali li fihom il-propan-2-ol għall-użu bħala prodotti tal-iġjene tal-bniedem sat-18 ta’ Settembru 2022.
         
         
            Artikolu 2
            Din id-Deċiżjoni hija indirizzata lid-Dipartiment Irlandiż tal-Agrikoltura, l-Ikel u l-Baħar.
            Għandha tapplika mis-17 ta’ Marzu 2021.
         
         
            Magħmul fi Brussell, is-6 ta’ Mejju 2021.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 167, 27.6.2012, p. 1.